# RAPORT

# PËR REZULTATET E KONSULTIMIT PUBLIK TË PROJEKTLIGJIT

**“PËR TREGTIMIN E PRODUKTEVE QË MUND TË PËRDOREN PËR DËNIME KAPITALE, TORTURË OSE DËNIME APO TRAJTIME ÇNJERËZORE OSE DEGRADUESE”**

1. **Titulli i projektaktit:** Projektligji “Për tregtimin e produkteve që mund të përdoren për dënime kapitale, torturë ose dënime apo trajtime çnjerëzore ose degraduese”.

* Referenca tek Programi i Përgjithshëm Analitik i Projektakteve për vitin 2022: nr.1
* Referenca tek Plani Vjetor i Konsultimit për vitin 2022: nr.1
* Referenca tek Vlerësimi i Ndikimit Rregullator (VNR): 2022 – MM – Nr. 1
* Referenca tek Plani Kombëtar për Integrimin Evropian:

1. **Kohëzgjatja e konsultimeve**

*Specifikoni kohëzgjatjen e përgjithshme të konsultimeve publike sa i përket ditëve të punës, përfshirë datën e hapjes dhe mbylljes së konsultimeve publike; nëse kohëzgjatja ishte më e shkurtër se 20 ditë pune e paraparë me ligj, jepni arsye për shkurtimin e kohëzgjatjes.*

Konsultimi paraprak i këtij projektligji ka nisur me dërgimin për mendim në Ministrinë e Drejtësisë, Ministrinë e Financave dhe Ekonomisë, si dhe Ministrinë për Evropën dhe Punët e Jashtme më **1.2.2021.** Pas marrjes së mendimeve paraprake, projektligji u dërgua për konsultim dhe vlerësim pranë shërbimeve të Komisionit Evropian, më **25.6.2021.**

Pas marrjes së komenteve të Komisionit Evropian, versioni përfundimtar i projektligjit, ku u reflektuan të gjitha sugjerimet e aktorëve të sipërpërmendur u publikua në RENJK dhe faqen zyrtare të Ministrisë së Mbrojtjes, më **15.11.2021**.

Në vijim të komunikimit me Ministrinë e Financave (Drejtorinë e Përgjithshme të Doganave) duke qenë se janë produkte të një specifike të veçantë rezulton se nuk ka asnjë subjekt që tregtonte këto produkte. Si pasojë, nuk ka asnjë grup interesi që preket nga ky projektligj.

Gjithashtu, Ministria e Mbrojtjes për të marrë një informacion më të plotë i është drejtuar edhe institucionit të Avokatit të Popullit, duke parashtruar disa pyetje, të lidhura kryesisht me dijeninë e këtij institucioni për ekzistencën e subjekteve që tregtojnë produktet, objekt i projektligjit, si dhe statistika apo të dhëna në lidhje me këto produkte. Institucioni i Avokatit të Popullit ka informuar se nuk administron të dhëna ose statistika në lidhje me këto produkte specifike, të cilat mund të na vinin në ndihmë gjatë kësaj faze.

1. **Metoda e konsultimit**

*Listoni të gjitha metodat e konsultimit të përdorura, të tilla si konsultimet elektronike (Regjistri Elektronik, posta elektronike, faqet e internetit, etj.), Takimet publike, seancat e organeve këshilluese…, dhe siguroni informacione për afatin kohor, kohëzgjatjen dhe afatet e tyre.*

*Shpjegoni se si u shpërnda informacioni mbi konsultimet e hapura, si u ftuan palët e interesuara të kontribuojnë.*

*Përfshini gjithashtu aktivitete nga konsultimet paraprake nëse janë organizuar të tilla).*

* **Nëpërmjet RENJK:**

Me publikimin në RENJK (https://ëëë.konsultimipublik.gov.al/Konsultime/Detaje/425), u vendos një afat 30 ditor për dhënien e sugjerimeve/komenteve mbi draftin e projektligjit, të cilat mblidhen nga personat përgjegjës dhe vlerësohen më tej.

* **Nëpërmjet adresës së emailit:** [konsultim.publik@mod.gov.al](mailto:konsultim.publik@mod.gov.al):

Me qëllim lehtësimin e dhënies së komenteve/sugjerimeve nga çdo i interesuar, në faqen zyrtare të Ministrisë së Mbrojtjes, në rubrikën e dedikuar për konsultimin publik, krahas drafteve të projektligjit është vënë në dispozicion edhe një adresë elektronike.

* **Nëpërmjet adresës postare: “Rruga e Dibrës, Garnizoni “Skënderbej”, Tiranë”:**

Çdo palë e interesuar mund të dërgojë në formë shkresore, në adresë të Ministrisë së Mbrojtjes të gjitha komentet/sugjerimet mbi përmbajtjen e projektligjit.

* **Drejtpërdrejtë, nëpërmjet zhvillimit të takimit:**

Referuar informacionit të vënë në dispozicion nga autoritetet e sipërpërmendura në pikën 2 të këtij raporti ka rezultuar se aktualisht nuk ka të administruar një listë me subjekte, të cilat ushtrojnë specifikisht veprimtaritë e parashikuara në projektligj. Gjithashtu, një listë me subjekte private nuk administrohet as nga AKSHE. Për rrjedhojë, procesi i konsultimit është kryer vetëm nëpërmjet mënyrave të sipërpërmendura.

1. **Palët e interesit të përfshira**

*Listoni të gjithë palët e interesuara, qoftë organizata apo individë, të cilët kanë dhënë komente/kontribut në konsultimet publike përmes metodave të ndryshme të konsultimit, gjatë gjithë procesit të hartimit.*

*Përmendni gjithashtu numrin dhe strukturën e palëve të interesuara që morën pjesë në takime publike ose seanca të organeve këshilluese.*

*Specifikoni palët e interesuara që morën pjesë në grupin e punës për hartimin e aktit.*

Autoriteti i Kontrollit Shtetëror të Eksporteve;

Drejtoria e Përgjithshme Rregullatore dhe Përputhshmërisë në Fushën e Mbrojtjes në Ministrinë e Mbrojtjes;

Drejtoria e Monitorimit dhe Jetësimit të Prioriteteve në Ministrinë e Mbrojtjes;

Institucioni i Avokatit të Popullit;

Ministria e Drejtësisë;

Ministria për Evropën dhe Punët e jashtme;

Ministria e Financave dhe Ekonomisë;

Drejtoria e Përgjithshme e Doganave;

Shërbimet e Komisionit Evropian.

1. **Pasqyra e komenteve të pranuara me arsyetimin e komenteve të pranuara/ refuzuara**

*Gruponi komentet/ propozimit e pranuara sipas çështjes që ato ngritën;*

*Gruponi komente të ngjashme së bashku dhe renditni palët e interesuara që i ngritën ato;*

*Shpjegoni cili ishte vendimi i marrë dhe sqaroni shkurtimisht arsyet për të.*

Në tabelën e mëposhtme paraqiten komentet e pranuara plotësisht, pjesërisht dhe refuzuar në lidhje me këtë projektligj:

|  |  |  |  |  |
| --- | --- | --- | --- | --- |
| Çështja e adresuar  (psh. përkufizimi i ri i…, kushtet për regjistrimin e…, rregullimi i…, etj.) | Komenti  (grumbulloni dhe përmblidhni komente identike/të ngjashme nga palët e ndryshme të interesuara së bashku) | Palët e interesuara (renditni të gjithë ata që adresuan çështjen në mënyrë të ngjashme) | Vendimi (i pranuar/i pranuar pjesërisht/i refuzuar) | Justifikimi |
| Lista e mallrave që mund të përdoren për dënimin me vdekje, torturën apo trajtime ose dënime të tjera mizore, çnjerëzore apo trajtime ose dënime poshtëruese | Kjo listë të miratohet dhe të jetë pjesë e pandarë e ligjit. | Shërbimet e Komisionit Evropian | Refuzuar | Një rregullim i tillë është menduar për të garantuar elasticitet në përditësimin e listave, sipas përditësimeve që kjo e fundit mund të pësojë me vendimmarrjen e organeve të Bashkimit Evropian, pra për të garantuar një transpozim sa më të shpejtë me procedura më të thjeshtëzuara në krahasim me miratimin e listave me ligj. |
| Konsultimi i projektligjit | Konsultimi i projektligjit me organizatat joqeveritare të cilat kanë në fokus të aktivitetit të tyre të drejtat e njeriut, si dhe me të gjitha grupet e interesit. | Shërbimet e Komisionit Evropian | Pranuar | Ministria e Mbrojtjes i ka dërguar shkresë dhe Avokatit të Popullit, por edhe Ministrisë së Financave (Drejtorisë së Përgjithshme të Doganave) për identifikimin e subjekteve, të cilat tregtojnë mallra të tilla dhe përgjigja e të dy këtyre institucioneve ka qene se nuk rezultojnë/kanë informacion për të tilla subjekte që kanë këtë objekt të veprimtarisë së tyre. |